Sêtêngèh êmpat sorè, Rian amè têmên-têmên bêdoa biar pêndakian Gunung Sêmèru bêjalan lancar. Èstimasi pêndakian dari Pos Ranupani mÊnuju Pos Ranu Kumbolo sêkitar 5–6 jêm. Mêrèka jalan jonjon sêmampunyè, apèlagi kêbanyakan adalah pêndaki pêmulè. Tanjakan pêrtamè mêrèka dapêtin adalah sêudèh gapura ‘Sêlamat Datêng’. Curamnyè kêmiringan udèh cukup ngêjè mêrèka mulè ngos-ngosan. Bulir-bulir kêringêt sêgêdé jagung udèh ngêbasèhin baju Rian. Ujug-ujug Rian kêbayang kudu liwat mèdan kayak ntu buat 5 jêm kê dêpan. Akhirnyè, mêrèka sêpakêt dalêm duè jêm pêrjalanan buat sêlalu ngasoh bêntaran. Jêm 21:30, udèh 5 jêm bêjalan, mêrèka sampè di Ranu Kumbolo. Di sono bêjibun tènda udèh bêdiri. Hawa dingin langsung kêrasè nusuk ampè kê tulang. Rian kêdagar-dagar nimbrung dêkêt api unggun têtanggè sêbêlèh buat nyari kêangêtan.